যুক্তরাষ্ট্রের নির্বাচনে তিনদিন বাকি: প্রেসিডেন্ট পদপ্রার্থীদের প্রচার তুঙ্গে 
গতকাল শুক্রবার ট্রাম্প মিশিগান, মিনেসোটা এবং উইকনসিনে প্রচার অভিযান চালান এবং বাইডেন মিনেসোটা, উইসকনসিন ও আইওয়াতে অনুষ্ঠান করেন। মিশিগানের ১৬ টি, মিনেসোটা ও উইসকনসিনের ১০ টি করে এবং আইওয়ার ৬ টি ইলেক্টরাল ভোট রয়েছে। 
যুক্তরাষ্ট্রে নির্বাচনের আর মাত্র তিন দিন বাকী, দু জন শীর্ষ প্রার্থী আজ শনিবার প্রতিদ্বন্দ্বিতামূলক রাজ্যগুলোতে যাচ্ছেন। প্রেসিডেন্ট ডনাল্ড ট্রাম্প মনোযোগ দিচ্ছেন পেনসিলভেনিয়া রাজ্যের দিকে এবং তাঁর প্রতিদ্বন্দ্বী প্রাক্তন ভাইস প্রেসিডেন্ট জো বাইডেন মিশিগানে অনুষ্ঠান করবেন। এই প্রচার অভিযানে এই প্রথম বাইডেন যোগ দেবেন প্রাক্তন প্রেসিডেন্ট বারাক ওবামার সঙ্গে। মিশিগানে দু দিনের এই নির্বাচনী প্রচার অভিযানে তাঁরা আজ ফ্লিন্ট ও ডেট্রয়েটে যাবেন। ডেট্রয়েটে যানবহরে আয়োজিত এই সমাবেশে তাঁদের সঙ্গে যোগ দেবেন গায়ক স্টিভি ওয়ান্ডার। তিনি সেখানে গান গাইবেন। ট্রাম্প আজ পেনসিলভেনিয়ার শহরগুলোতে চারটি সমাবেশ করবেন বলে ঠিক করেছেন। ২০১৬ সালে খুব অল্পের জন্যে তিনি এই রাজ্যে জয়লাভ করেছিলেন এবং তিনি চাইছেন এবারও সেখানে জয়ী হতে। বর্তমান জরিপে দেখা যাচ্ছে এই রাজ্যে বাইডেন খানিকটা এগিয়ে আছেন। ট্রাম্প গতকাল সংবাদদাতাদের বলেছেন, নির্বাচনের রাতে তাঁর পরিকল্পনা সম্পর্কে এখনও কোন সিদ্ধান্ত নেননি যদিও দ্য নিউ ইয়র্ক টাইমস জানিয়েছিল যে, ওয়াশিংটনের ট্রাম্প ইন্টারন্যাশনাল হোটেলে তিনি একটি অনুষ্ঠানে যোগ দেওয়ার পরিকল্পনা বাতিল করেছেন। ট্রাম্প বলেন, ওয়াশিংটন ডিসি’র সরকার করোনাভাইরাসের কারণে কিছু নিষেধাজ্ঞা আরোপ করেছেন যার মধ্যে রয়েছে ৫০ জনের বেশি লোকের সমাবেশ নিষিদ্ধ করা হয়েছে, সুতরাং এ ব্যাপারে তাঁর সিদ্ধান্ত নেবার পেছনে এই সব বিষয় বিবেচনায় থাকবে। গতকাল শুক্রবার ট্রাম্প মিশিগান, মিনেসোটা এবং উইসকনসিনে প্রচার অভিযান চালান এবং বাইডেন মিনেসোটা, উইসকনসিন ও আইওয়াতে অনুষ্ঠান করেন। মিশিগানের ১৬ টি, মিনেসোটা ও উইসকনসিনের ১০ টি করে এবং আইওয়ার ৬ টি ইলেক্টরাল ভোট রয়েছে।